感秋呈宏父兼呈周楚望三首  其一
作者：張耒
朝代：宋

paragraphs: 西風吹我舟，繫纜岸邊柳。
蕭蕭落船葉，日夕煩我帚。
心驚芳歲晚，日月去如走。
搔我鬢邊髮，少壯寧復久。
平生拙謀身，辛苦爲五斗。
苟逃饑寒憂，不敢擇所受。
心因摧折低，面苦塵埃垢。
拳拳警前勇，俯俯蹈新揉。
功名委之命，寧足計薄厚。
獨遺古人書，千古相獻侑。
我烹亦有魚，我酌亦有酒。
非求與俗違，聊以安吾守。